# விக்கிப்பீடியா:ஆலமரத்தடி/தொகுப்பு43

## மொழியும் இணையமும்

"ஆரம்பத்தில் ஆர்வம் காரணமாக உள்ளே வந்து என் மொழிநடைக்குப் பழக்கமில்லாமல் சிக்கலுக்குள்ளான பலர் இதன் வழியாக சிலமாதங்களுக்குள் என்னை நெருங்கியிருக்கிறார்கள். சிற்றிதழ்சார் அறிவுலகின் அறிமுகமே இல்லாமல் இந்த நடைக்குள் சட்டென்று நுழைவது கடினம். தினமும் இதில் பதிவேற்றங்கள் வந்து தினம்தோறும் வாசிக்கமுடிவதனால்தான் அவர்கள் என் எழுத்துக்கு பழகினார்கள். மாதவெளியீடுகளான சிற்றிதழ்களில் பல வருடம் எழுதினால்கூட இந்த விளைவை உருவாக்க இயலாது. ஆகவே இந்த இணையதளத்தின் பயனை நான் அடைந்துவிட்டதாகவே எண்ணுகிறேன்.  
என்னுடைய நடை தமிழின் சிற்றிதழ்சார் அறிவுத்தளத்தில் உருவாகி வந்த நடையின் வளர்ச்சி வடிவம். இதற்கென தனிக் கலைச்சொற்கள் உள்ளன. சிறப்பான சொற்றொடரமைப்பு உள்ளது. தமிழில் தொடர்ந்த அறிவார்ந்த விவாதங்கள் மூலம் உருவாகியிருக்கும் இந்த நடைக்கு ஐம்பதாண்டுக்கால மரபுண்டு. செறிவாகவும் கச்சிதமாகவும் சொல்லுவது இதன் இலக்கு. வாசிப்பார்வத்தை மேம்படுத்துவது அல்ல. மேனாட்டுமொழிகளில் எண்ணூறுகளிலேயே உருவாகி விட்ட இந்த அறிவுத்தள மொழி நமக்கு சிலபத்தாண்டுகளாகவே உருவாகியிருக்கிறது.  
இந்த மொழியை சிற்றிதழ்களுக்குள் மட்டும் கையாண்டுகொண்டிருந்தபோது இதன் தொடர்புறுத்தும்தன்மையில் பல சிக்கல்கள் இருந்தன. இதன் வளர்ச்சி தேக்கமுற்றிருந்தது. ஏனென்றால் இந்தமொழியை தாங்களும் கையாள்பவர்களே இதை வாசித்தார்கள். ஆனால் இணையத்தில் இது இடம்பெற ஆரம்பித்தபோது இது நேரடியாக வாசகர்களிடம் உரையாட ஆரம்பித்தது. எதிர்வினைகளைப் பெற ஆரம்பித்தது. ஆகவே இதன் தொடர்புறுத்தும்தன்மை மேம்பட்டது, மேலும் மேலும் தெளிவு கைகூடியது. இதை என் நடையில் நானே உணர்கிறேன்.  
மேலும் சிற்றிதழ்ச்சூழல் ஒரு சிறிய அந்தரங்க வட்டத்துக்குள் இருந்தது. இணையத்தில் வேறுபல அறிவுத்தளத்தைச் சேர்ந்தவர்களும் இதனுடன் உரையாட ஆரம்பித்தனர். அது மிகச்சாதகமான விளைவுகளை உருவாக்கியது. குறிப்பாக தூயதமிழ்வாதிகளுடனான உரையாடல் மூலம் சிற்றிதழ் சார்ந்த மொழிநடையின் தரம் மேம்பட்டது என்று நினைக்கிறேன். அதன் வடசொற்கள் குறைந்து தனித்தமிழ்ச்சொற்கள் மிகுந்தன." - http://www.jeyamohan.in/?p=9223 - --இரவி 17:42, 12 நவம்பர் 2010 (UTC)  
:: நல்ல பகிர்வு ரவி. எழுத்தாளரின் அவதானிப்புகள் கவனிக்கப்பட வேண்டியவை. சிற்றிதழ்களுக்கு அப்பால் தமிழில் துறைசார் அறிவுத்தளங்கள் உருவாக இணையம் உதவி உள்ளது. எனினும் வளர்ச்சி போதாது. எத்தனை வலைத்தளங்கள் வேதியல், வானியல், அல்லது நனோ தொழில்நுட்பம் பற்றி தமிழில் உள்ளன. பூச்சியம் என்றே நினைக்கிறேன். ஆனால் கலைச்சொற்கள், கட்டுரை எடுத்துக்காட்டுக்கள், உள்ளடக்கம் ஆகியவற்றால் அப்படியான படைப்புகள் உருவாவதற்கான சூழல் உள்ளது என்று கருதுகிறேன். --Natkeeran 01:13, 13 நவம்பர் 2010 (UTC)  
::: *குறிப்பாக தூயதமிழ்வாதிகளுடனான உரையாடல் மூலம் சிற்றிதழ் சார்ந்த மொழிநடையின் தரம் மேம்பட்டது என்று நினைக்கிறேன். அதன் வடசொற்கள் குறைந்து தனித்தமிழ்ச்சொற்கள் மிகுந்தன* என்று தூய தமிழ் முயற்சிகளை ஆதரிக்காத ஒருவர் எழுதியிருப்பது தமிழின் வளர்ச்சியில் தூய தமிழ் ஆர்வலர்களின் முக்கியத்துவத்தையும் எடுத்துக் காட்டுவதாகத் தோன்றுகிறது. --மயூரநாதன் 14:56, 13 நவம்பர் 2010 (UTC)  
நன்றி, நற்கீரன். பல துறைகளில் வெற்றிடம் இருந்தாலும், இணையம் - கணினி - நுட்பக் கருவிகள் போன்று மக்கள் நேரடியாகப் பயன்பெறும் துறைகள் பற்றி இயன்ற அளவு நல்ல தமிழில் வலைப்பதிவுகளைக் காண முடிவதே நல்ல மாற்றம் தான்.  
மயூரநாதன், நீங்கள் குறிப்பிட்ட வரிகள் தாம் என் கவனத்தையும் ஈர்த்தன. செயமோகன் தூய தமிழ் முயற்சிகளை முற்றிலும் ஆதரிக்காதவர் என்று சொல்ல முடியாது. பல்வேறு இடங்களில் தேவையற்ற பிற மொழிச் சொற்களைத் தவிர்ப்பதுடன் அதற்கான தேவையையும் வலியுறுத்தி எழுதி வருகிறார். எந்த அளவு தூய்மை என்பதில் தான் ஒவ்வொருவரும் மாறுபடுகின்றனர். மேற்கொண்டு அவரின் எழுத்துகள் பற்றி தனிப்பட்ட முறையில் எழுத இது களம் இல்லை என்பதால் முடித்துக் கொள்கிறேன் :) --இரவி 15:23, 13 நவம்பர் 2010 (UTC)